b'\n_START_ARTICLE_\nSveti Jerolim (otok)\n_START_PARAGRAPH_\nSveti Jerolim, slovensko tudi Stenjak, je majhen oto\xc4\x8dek v Jadranskem morju. Pripada Hrva\xc5\xa1ki._NEWLINE_Sveti Jerolim je oto\xc4\x8dek v skupini Brionskih otokov ob jugozahodni obali Istre. Oto\xc4\x8dek, na katerem stoji svetilnik, le\xc5\xbei okoli 1 km jugozahodno od V. Brijuna. Porasel je z bujnim mediteranskim zelenjem. Njegova povr\xc5\xa1ina meri 0,126 km\xc2\xb2. Dol\xc5\xbeina obalnega pasu je 1,55\xc2\xa0km. Najvi\xc5\xa1ji vrh na oto\xc4\x8dku dose\xc5\xbee vi\xc5\xa1ino 18 mnm._NEWLINE_Iz pomorske karte je razvidno, da svetilnik, ki stoji na jugozahodni obali oto\xc4\x8dka, oddaja svetlobni signal: B Bl 2s. Nazivni domet svetilnika je 5 milj. Otok je dolga leta upravljala kranjska po\xc4\x8ditni\xc5\xa1ka zveza in je bil namenjen po\xc4\x8ditnikovanju slovenskih osnovno\xc5\xa1olcev in srednje\xc5\xa1olcev._NEWLINE_Slovensko ime Stenjak izhaja iz visokih sten, nastalih zaradi lomljenja kamna. Beli istrski apnenec oz. brionski kamen so za\xc4\x8deli lomiti \xc5\xbee v Avstro-Ogrski, predvsem za potrebe Benetk in Pulja. Kamen iz kamnoloma na Sv. Jerolimu so rabili tudi za gradnjo hotelov in drugih zgradb na Velikem Brionu, vklju\xc4\x8dno z Belo vilo.'